Baruch Spinoza

Baruch Spinoza ia nase en Amsterdam a 24 novembre 1632. Sua jenitores ia es iudis portuges ci ia evade la persegue cual los ia sufri en sua propre pais. Triste, sua madre ia mori cuando Baruch ia ave sola ses anios.

El ia reseta un educa relijiosa, ma sua padre ia instrui el en sujetos secular variosa, esperante ce Baruch ta entra un carera en comersia. Baruch ia deveni fluente en multe linguas, e el ia ave un ama spesial en matematica, spesial jeometria. Sua padre ia mori en 1654, cuando Baruch ia ave 22 anios.

En discutente sua credes con sua amis, el ia confesa ce el duta multe de sua credes relijiosa tradisional, como la realia de un vive pos mori. Los ia reporta el a la sinagoga pronto pos sua conversa. Pos de los ia atenta convinse Baruch per reteni sua opinas a se mesma, la rabis ia esclui el de la sinagoga en 1656. A acel tempo, esclui en relijio (iudi o cristian) ia inclui la pratica de evita - pd nun en la comunia ta debe parla o coresponde con el en cualce modo.

Ma Baruch - aora nomida Benedictus ("bondiseda", la parola latina per la parola ivri baruch) - ia ave multe amis estra la comunia iudi, e los ta proteje el tra sua vive. Ma en alga caso, el ia es forsada per move a Rijnsburg, un vila peri, en 1660 pos un menasa de mata, e denova en 1663 a Voorburg, prosima a la Haag, e final a la Haag mesma.

El ia suporta se tra tota como un fabricor de lentes. A esta eda, acel ocupa ia inclui no sola la fabrica de oculos, ma ance lentes per telescopios e microscopios - la cosas plu nova en tecnolojia. El ia condui un varia de esperimentas ance. Nonfortunosa, la esposa constante a la polvo de la vitro ia dana sua pulmones.

Benedictus ia publica, anonim, la Trata sur teolojia e politica en 1670. Esta ia es un critica ruinante de leteralisme biblial, e ia es pronto condenada par la comunia relijiosa de Nederland.

Sua obra la plu importante, Etica, ia es comensada multe anios presedente en 1662. El ia atenta publica lo en 1675, ma ia es asustada par rumores ce sua vive ta es perilida si el fa lo. El ia mori de tuberculose du anios a pos, 20 febrero 1677, con 45 anios de eda. Sua amis ia publica sua Etica e otra obras nonpublicida en sua onora en la mesma anio.

La titulo completa de la libro ia es Etica, demostrada en la modo de jeometria, car el ia presenta sua razona en la mesma modo cual un matematiciste ta presenta un demostra jeometrial. Esta es serta un modo sever de scrive filosofiste, e lo no es fasil per leje. (Dagobert Runes ia edita Etica en 1957 per fasili la leje per studiantes moderna, sin omete cualce cosa.)

Seguente Spinoza, sustantia (cual funda tota realia, acc esente o la es) ave du atribuidas (lados o aspetas). Si on regarda realia de un angulo, tra la sensas, on ta vide lo como materia. Ma si on regarda realia de un otra lado, como interna, nos vide los como pensa. El ia sujesta ce on ave un cuantia infinita de aspetas, ma estas es la sola du evidente per umanas.

Donce, la corpo (o serebro) e la mente (o spirito) es un mesma cosa videda de du perspetivas diferente. Do on ave ativia material, on ave ance pensa. Do on ave pensa, on ave ativia material. No tota pensa es otenable a cual me persepi como me mesma. Multe resta nonconsensa. Ma lo continua an tal.

Esta "du-aspetisme", como nos nomi lo aora, pare multe bon, ma lo pote condui nos a panpsicisme. Panpsicisme es la idea ce tota cosa material ave un lado mental, e la reversa. Persones ave mentes, animales ave mentes, plantas ave mentes, an rocas e casas ave mentes. La Tera mesma ave un mente. Natural en cuando nos retira de persones, esta mentes es plu e plu nonconsensa e sin un senti de se mesma, ma ancora...

Lo ance condui nos a la conseta la plu famosa de Spinoza, la conseta sur cual es fundida la resta de sua teoria: Dio e Natur es la mesma cosa, e la mesma con tota cual esiste, mental e fisical. Dio es la mente de la universo; la universo es la corpo de Dio. Esta es nomida panteisme - Dio es a cada loca e en cada cosa - ma en la eda de Spinoza, lo ia ave un otra nom: ateisme. An si Spinoza no nega la esiste de Dio, sua Dio no es la Dio de cristiania o iudisme.

Como Thomas Hobbes, Spinoza es un mecaniciste. El crede sola en determinisme, no en la vole libre. Per nos como umanas, esta determinisme veni en la forma de desiras, cual deriva de nosa nesesa per survive. Tota cosas, el ia dise, ave la motiva de autoconserva, tota cosas es "egoiste".

El ia dise ce nos atenta crese nosa potia, pe nosa capasia per conserva nos mesma. Alora, el identifia esta potia con virtua! Donce, la bon es definida como lo cual es usosa per nos, e la mal es lo cual es danante per nos. Bon avansa nosa bonstate, mal descrese nosa bonstate. Bon es persepida como plaser, mal es persepida como dole.

Ma nos ave multe desiras. Normal, un es plu forte ca la otras, e nos fa cual nos desira la plu. Ma comun, los desacorda. Esta desacorda mesma descrese nosa bonstate, e donce es dolosa. Cual nos pote diminui la dole de nosa vives, alora?

Sosia pote aida per un estende. Par furni recompensas e punis, loda e culpa, lo ajunta cosas nova a nosa lista de desiras cual pote posible es plu potiosa ca alga desiras e min ca otras. Ultima, sosia fundi un consensa en la plu de nos. Spinoza ia vide consensa como aprendeda, no inata.

Ultima, nos debe depende de nos mesma: Prima, Spinoza ia dise, nos debe gania alga controla de nosa desiras. Cuando los es estra nosa controla, cuando los controla nosa, el ia nomi los pasiones. Los es estra nosa controla car los opera nonconsensa e donce no es otenable par razona. Par developa un "idea clar" de los, on pote cambia pasiones a emosias simple, cual es influable par razona. Sigmund Freud ta dise, tre sentenios plu tarda, ce nos debe "fa ce la nonconsensa deveni consensa".

Un modo per cambia un pasion a un emosia es per trasa sua radises. Si tu pote vide de do lo veni, sua ativias deveni clar - consensa - e tu pote trata plu bon con los, un idea sentral a multe varias de psicoterapia.

Un otra modo per trata con pasiones es par vide la nesesa de cosas. Natur es cual lo es, Dio vole cual el vole, e nun pote cambia esta. Sede a la nonevitable e tu va es multe plu pasosa, a min. Un sajia, per esemplo, pote vide ce deveni coler a persones nonplasente no resulta en los deveni plu plasente. En fato, la atenta sola dole tu. Esente amante e compatinte, a la otra lado, es tipal recompensa, e lo no dana tu tan multe. Con Buda e Jesus, Spinoza ia dise ce ama pote concista odia.

El ia dise ance ce persones saja "desira no cosa per se mesma cual nos no desira ance per la resta de umania" (Etica, iv, 48). Esta presede la comanda categorial de Immanuel Kant par un sentenio.

Ma sola un emosia pote vinse un otra emosia. Donce, razona mesma debe deveni un emosia, e un emosia potiosa, afin lo pote vinse la otras. El ia nomi esta emosia "la ama de la inteleto per Dio", cual sinifia ance la ama de natur, natural. Lo inclui ance la aseta de la vole de Dio, e de la leges natural. Sabe de Dio/Natur es la virtua ultima, e la plaser ultima.

Rejetada par la engles como un ateiste e par la franses como tro relijiosa, Spinoza ta ave un influe grande sur la filosofistes deutx ci veninte, incluinte Goethe, Hegel, Schopenhauer, e Nietzsche. E lo es en Deutxland do psicolojia ta flori.

 Vide ance 
 Filosofia de Spinoza

Categoria:Biografia
Categoria:Filosofistes‎